Berveroa

Berveroa (Duutsj: Berverath) is e dörpke i g'n Duutsje gemingde Erkelens i g'ne deelsjtaat Noordrien-Wesfale. 't Ligk kótbei de koel Garzweiler II en woar oersjpronkelig óngerdeel van e groeëter gebeed wat weëd aafgegrave vuur de winning van broenkoale. In 2022 woeëd evvel besjlote um in 2030 te sjtoppe mit de broenkoalwinning, woeëdurch 't dörpke neet mieë gesjloop geet weëde. 't Ligk kótbei Kaulhausen, Kuckum, Ober- en Unterwestrich en Keyenberg. Get wiejer in zuudwestlige en zuudlige richting ligke Kukhaove en Holzweiler. Ten zuudoeëste doava loog 't dörpke Lutseroa.

In 2016 houw 't 117 iwuuenesj en in 2021 nog 57. Direk ten noorde va g'n sjtad Erkelens woeëd e compleet nui dörp oet d'r grónk gesjtamp. Dit sjtadsdeel grens aan 't nui Borschemich, Keyenberg, Westrich en Kuckum en heesj officieel Berverath (neu). Doadurch gieëf 't i g'n gemingde Erkelens noe twieë plaatsje mit d'rzelfde naam. In Nui-Berveroa goof 't in 2022 47 iwuuenesj.

Naamgeëver van 't dörp is d'r hoaf Berveldroide (1377), deë midde i ge dörp loog. 't Suffix rode (rath in 't Duutsj en roa/rao(j) in 't Limburgs) betekent óntgonne plek. 't Ieësjte woaddeel geet waarsjienlig truuk óp d'r Aodhoeëgduutsje naam Beroald (vgl. Berwald of Ndl. Beerwout). In historisje documente zint ooch de nieëkste name truuk te vinge: Bervelderade (1386), Bervelroide (1398), Bervelrait (1536) en Berverath (1566).

't Is wie alle dörper in de wiej umgeëving e agrarisj dörpke mit e aantal höaf. In d'r Dartigjöarige Kreeg woeëd 't mit d'r grónk geliek gemaak.
't Ouw dörp is de letste joare gans gesjpaard geblieëve van d'r sjloop.

Categorie:Erkelens
Categorie:Dörper in Noordrien-Wesfale